google/wiki40b huggingface dataset:
Sande kirke (Sunnfjord)

Historie

Kirken ble vigslet 15. desember 1864, og var da den tredje kirken som ble reist på Sande i Sunnfjord. Spiret og sakristiet ble bygd senere, så kirken framstod ikke i sin ferdig form før i 1889. Etter denne tid har det blitt gjort mindre endringer på kirken, blant annet ble kirkeskipet malt oransje og benkene grønne i 1928. I 1943 og 1944 ble sakristiet bygget om til kor, slik vi finner det i dag. Det ble også laget en ny døpefont og prekestol.
Den siste runden med oppussing var ferdig i 2002, da både kirkeskipet og koret ble malt i lysere farger.

Altertavle

Altertavlen er satt sammen av flere ulike altertavler, der den eldste er fra 1620, og stod i den gamle kirken på Sande. I 1795 omarbeidet Johan Carl Christian Michaelson denne altertavlen. Da den nye kirken stod klar i 1864, ble altertavlen igjen omarbeidet. 
I 1928 byttet man altertavle i kirken. Ferdinand Kjerulf Tranaas hadde lagd en altertavle til Førde kirke, men denne ble ikke brukt der. Tranaas var på dette tidspunktet engasjert i oppussingen av Sande kirke, og altertavlen ble derfor plassert der. Den var lite egnet til kirkerommet i Sande kirke, som er mye mindre enn i Førde. Det ble derfor satt i gang et arbeid for å restaurere den opprinnelige altertavlen fra 1620. Sokneprest Fredrik Helland tok utgangspunkt i altertavlene i Bygstad og  Viksdalen, som var laget samtidig med den opprinnelige tavlen, og tavlene i Dale og  Holmedal som var laget av samme snekker som tavlene i Sande, Bygstad og Viksdalen. Den nyrestaurerte altertavlen var på plass i kirken i 1945.
Tranaas' altertavle havnet i 1954 i Kåfjord kirke i Troms.

Christian IIIs bibel

Kirken har et eksemplar av Christian IIIs Bibel fra 1550. Dette er den eldste årgangen av trykte bibler i Norge. Bibelen er vannskadd, angivelig fordi båten som fraktet biblene til Norge forliste.
Evinrude Outboard Motors

Historie

Evinrude Outboard Motors har navn etter sin grunnlegger, Ole Evinrude, som ble født i Gjøvik i Norge den 19. april 1877; fem år senere utvandret familien til USA, og bosatte seg i nærheten av Cambridge, Wisconsin. I 1907 grunnla han sammen med sin assistent Bessie Cary (og senere ektefelle) Evinrude Motors i Milwaukee. Firmaet utviklet sin første utenbordsmotor, en modell med en sylinder 1.5 hp (1.1 kW), som ble en umiddelbar suksess da den ble introdusert i 1909.
Grunnet sin hustrus dårlige helse solgte Evinrude selskapet i 1913. Imidlertid tenkte han ut en forbedret motor med to sylindere, og opprettet med sin hustru et nytt selskap i 1921, ELTO Outboard Motor Company (ELTO sto for Evinrude's Light Twin Outboard). Den nye motoren var vellykket, og i 1929 ble ELTO slått sammen med det opprinnelige selskapet Evinrude, deretter omdøpt til Outboard Marine Corporation, og siden med Lockwood Motor Company. Ole Evinrude ble president i det nye selskapet.
Bessie, som trakk seg av helseårsaker i 1928, døde i 1933 i Milwaukee. Ole Evinrude døde året etter den 12. juli, og selskapet ble overtatt av deres sønn Ralph Evinrude. I 1936 ble selskapet slått sammen med Johnson Motor Company. Under den andre verdenskrig produserte selskapet motorer for ulike militære båter.
Evinrude framstilte totaktsmotorer med forgassere fram til slutten av 1990-tallet da den amerikanske miljøvernetaten EPAs reguleringer for ren luft krevde nye teknologier. OMC inngikk partnerskap med FICHT, et tysk selskap, for imøtekomme disse kravene. Det ble innført endringer som ikke var godt nok teknisk formet eller utført, og det førte til teknisk svikt og selv tilbakekallelse av motorer. Tapene av disse motorene, tapet i omdømme og kraftig konkurranse fra Japan og fra firmaet Mercury Marine, drev selskapet inn i konkurs i 2000. Det kanadiske selskapet Bombardier Recreational Products overtok varemerkene Evinrude og Johnson Outboards i 2001. Teknologien for brenselinnsprøytningen ble endret fra FICHT til E-TEC som bedret effektiviteten og reduserte utslipp, oljebruk, støy og vedlikehold. Evinrude E-TEC var de første utenbordsmotorer som var EPAs pris for utmerket ren luft (Clean Air Excellence Award) for 2004, en pris som anerkjente lav utslippsnivåer.
Alle Evinrude-motors er bygget og satt sammen i Sturtevant, Wisconsin, sør for Milwaukee.
Navnet Evinrude fortsetter som merkevare på mange båtmotorer, men også i presentasjoner av Ole Evinrude-prisen som blir delt ut årlig ved New Yorks båtshow. Denne prisen for livslange bidrag ble første gang utdelt i 1955.
12. etappe av Tour de France 2012

Løypa

Etappen er lang, rittets lengste, og har to tøffe stigninger som rytterne skal over. Den første klatringen er 1. kategorien Col du Grand Cucheron, den andre er 1. kategorien Col du Granier. I tillegg skal rytterne over en 3. kategori mot slutten av etappen.
De to første stigningene kommer tidlig på etappen, og toppen av Col du Granier er drøye 140 kilometer før mål. Den siste 3. kategorien kommer drøye to mil før mål, med toppen 18,5 kilometer før mål.
Guangling (Yangzhou)

Guangling (kinesisk: 广陵区; pinyin: Guǎnglíng Qū) er et bydistrikt i byprefekturet Yangzhou i provinsen Jiangsu i Folkerepublikken Kina.
Det er sentrum og sete for byprefekturet.
Guangling har et areal på 69 km² og teller ca. 310 000 innbyggere (2004).
Det meste av gamlebyen av Yangzhou ligger i dette bydistriktet.
Buktafestivalen

Stiftelsen

Bukta – Tromsø Open Air Festival er en ideell stiftelse med årsmøtet som høyeste organ. Årsmøtet velger nytt styre for ett år av gangen, bestående av styreleder og fire styremedlemmer. Styret arbeider innenfor de retningslinjer og økonomiske rammer som vedtas av årsmøtet. Administrasjon utgjør total 3,80 årsverk fordelt på festivalsjef, bookingsjef og produsent i 100% stilling og kommunikasjonssjef i 80%.
I 2013 gikk Robert Dyrnes av som festivalsjef og begynte som bookingsjef. Dermed ble tidligere produsent Lasse Lauritz Pettersen ny festivalsjef. Inn i administrasjonen som ny produsent kom Egil Bye Damsgård, som tidligere har jobbet som Transportleder siden 2007.
Administrasjonen består nå av Lasse Lauritz Pettersen (festivalsjef), Robert Dyrnes (bookingsjef), Egil Bye Damsgård (produsent) og Kristine Marie Børresen (kommunikasjonssjef). Buktafestivalens styre består av Stein Windfeldt (styreleder) Helga Bjørk Thorsteinsdottir (nestleder), Rebekka Brox Liabø, Ove Johansen, Sif Vik og Karl Fredrik  Varamedlem er Marianne Saus og Anton Hauan. Staben består av ca 30 stykker og er delaktig i festivalen gjennom hele året.

Avvikling

Det frivillige engasjementet er essensielt for gjennomføringen av festivalen. Under Buktafestivalen i 2008 var i  overkant av 400 frivillig involvert i avviklingen av arrangementet.
I 2005 innledet Buktafestivalen et samarbeid med Kafé X i Tromsø. Kafeen er et nettverkstilbud for tidligere rusmisbrukere. Samarbeidsprosjektet mellom Kafé X og Buktafestivalen har utviklet seg gradvis de siste årene og under Buktafestivalen i 2008 jobbet nærmere 50 personer med tilknytning til kafeen som frivillige under arrangementet.
I tillegg til festivalens hovedarrangement som er kveldskonserter torsdag, fredag og lørdag har festivalen siden starten invitert til formiddagskonsert på lørdag under festivalhelgen. 
Dette arrangementet er gratis, rusfritt, har fri aldersgrense og en sterk familievennlig profil.
Siden starten i 2004 har norske artister som Superfamily, Magnet, Turboneger, Madrugada og HGH gjestet formiddagskonserten, i tillegg til lokale band som Fingerprince, Desert Highway, Vishnu og Turdus Musicus.
Ichthyodes

Utseende

Middelsstore, avlange, mørke, noe blanke trebukker. Kroppen er nærmest spoleformet.

Utbredelse

Slekten er utbredt i Sørøst-Asia og Australia.
Michigans flagg

Michigans flagg er blått og har delstatens våpen i midten. Flagget ble innført 1. august 1911.
Michigans flagg ble fastsatt samtidig med våpenet. Våpenet baserer seg på eldre segl for delstaten. Våpenskjoldet viser en naturalistisk scene der en våpenbærende pioner, et symbol på viljen til å forsvare delstaten, står på en bredde med en oppadgående sol i bakgrunnen. Mottoet i skjoldhodet lyder tuebor ("jeg forsvarer") og viser også til forsvarsvilje. Skjoldet er flankert av en elg og en hjort. Over skjoldet finnes en amerikansk ørn og mottoet e pluribus unum ("av mange, en"). Mottoet under skjoldet er delstatens offisielle og lyder Si Quaeris Peninsulam Amoenam Circumspice, noe som kan oversettes til "om du søker en behagelig halvøy, se rundt deg".
Michigans flagg er, som flere andre amerikanske delstatsflagg, basert på militære forbilder. De første hærfanene i delstaten var blå med delstatens segl i midten. Også delstatene Pennsylvania, Connecticut, Sør-Carolina, New Hampshire, Virginia, New York, Vermont, Kentucky, Indiana, Maine, Wisconsin, Minnesota, Oregon, Kansas, Nevada, Nebraska, Nord-Dakota, Montana, Idaho, Utah og Alaska har delstatsflagg med blå flaggduk. Louisiana, Oklahoma og Sør-Dakota benytter en noe lysere blåfarge i sine delstatsflagg, mens Delawares delstatsflagg har en lysere, gråblå fargetone.
101. luftbårne divisjon

101. luftbårne divisjon (101st Airborne Division (Air Assault)) er en luftbåren divisjon i den amerikanske hæren. Divisjonen, med kallenavn Screaming Eagles, er underlagt XVIII luftbårne korps og forlagt i Fort Campbell i Kentucky.
Divisjonen ble aktivert 15. august 1942 på Camp Claiborne i Louisiana. Den var opprinnelig en fallskjermdivisjon og deltok under kommando av Maxwell D. Taylor i operasjon Overlord, operasjon Market Garden og Ardenneroffensiven under andre verdenskrig. Den har senere mistet status som fallskjermavdeling og er nå kun luftmobil, oppsatt med blant annet to helikopterbrigader.
Cobosietta

Utseende

En liten, avlangt-oval, mørk praktbille. Pannen er flat mellom fasettøynene, lenger bak med en lengdefure som er delt av en lengderibbe i midten.

Utbredelse

Arten er beskrevet fra Ekvatorial-Guinea (Fernando Poo).
Trichaulax

Utseende

Middelsstore, svarte gullbasser. Dekkvingene har lyse (gule eller hvite) lengdestriper som består av tette, korte, hårlignende skjell.

Levevis

Artene lever i eukalyptus-skog og tropisk regnskog. Larvene lever gjerne i råtnende ved eller annet dødt, organisk materiale.
De voksne billene besøker gjerne blomster for å ete pollen.

Utbredelse

Slekten er utbredt i Australia (seks av artene) og på Ny-Guinea (T.arfakensis og T. sericea).
Root and Branch

Root and Branch (engelsk for «rot og forgreining») var et opprop presentert til det lange parlamentet mot det anglikanske bispestyre. Oppropet hadde blitt signert av 15 000 mennesker i London og ble gitt til det engelske parlamentet av en menneskemengde på etter sigende 1500. Oppropet krevde at parlamentet forbød bispestyrets «røtter og forgreininger». Også rundt om i England var det tilsvarende opprop på gang, drevet av ivrige puritanere, som blant annet Henry Ireton i Attenborough i nærheten av Nottingham.
Underhuset var tilbakeholdende og lite villing til å handle i henhold til oppropet, skjønt det til sist refererte til oppropet til komiteen i februar 1641, og oppropet ble grunnlaget for lovforslaget Root and Branch Bill. Det ble skrevet av Oliver St John og introdusert i parlamentet av Henry Vane den yngre og Oliver Cromwell i mai 1641. Etter langvarige debatter ble lovforslaget beseiret i august 1641. Det skal bemerkes at parlamentet likevel bestemte å ekskludere biskopene fra overhuset og vedtok Loven om ekskludering av biskopene, Bishops Exclusion Act, i 1641. Denne loven ble effektuert i 1642.
Målene med Root and Branch Bill ble til sist oppnådd i oktober 1646 da parlamentet vedtok Forordningen for avskaffelsen av erkebiskoper og biskoper i England og Wales og for ta deres landområder og eiendommer i tilsyn for bruk av det engelske samveldet.
Kjell Askildsen

Stil

Askildsen har skapt en særegen stil innen den norske novelletradisjonen og har, etter utgivelsene på 1980-tallet, fått ry som en av de fremste norske forfatterne innen sjangeren gjennom tidene. I begynnelsen av forfatterskapet var det særlig Hemingway-skolen med sin karakteristiske, kjølige ordknapphet som inspirerte ham. Senere utviklet han seg gjennom den franske nyroman-tradisjonen. På 1980-tallet utviklet han sin helt særegne stil: ordknapp, nøktern og urovekkende med de store livsspørsmål som tema.

Thomas F's siste nedtegnelser til almenheten

Novellesamlingen fra 1983, Thomas F's siste nedtegnelser til almenheten, er prisbelønt og sentral i forfatterskapet. Boken består av to noveller hvorav den ene, Thomas F..., er en syklus med underavdelinger. Den omhandler en folkesky oldings liv og betraktninger, og er på grunn av sitt menneskesyn blitt sammenlignet med Beckett. Askildsen selv benekter imidlertid at Beckett eller Franz Kafka, to forfattere han selv har oversatt, er direkte kilder til verket. Han uttalte at «emnet har vært mennesket som nærmer seg et eksistensielt nullpunkt.» Det er et pessimistisk menneskesyn fritt for metafysiske spekulasjoner.
Den andre novellen i samlingen,  Carl Lange, er totalt annerledes i handling og tema. Her er det en tilsynelatende uskyldig mann som blir anklaget for en overtredelse hvor etterforskningen etter hvert får alvorlige følger for ham. Novellen kretser rundt det totalitæres ødeleggelse av individets identitet, og er blitt sett i sammenheng med  Dostovjeskis Forbrytelse og straff, Kafkas Prosessen og løkscenen i Peer Gynt.

Familie

Kjell Askildsen er sønn av lensmann og politiker Arne Askildsen.
Nye Talkha kraftverk

Nye Talhka kraftverk er et kombinert oljekraftverk og gasskraftverk ved Ad Daqhaliyah i Egypt. Det har en installert produksjonskapasitet på 760 MW, fordelt på 2+1 blokker / turbiner. Anlegget ble påbegynt omkring 2006, og stod ferdig i 2007. Brenselkilden er naturgass og olje. Det eldre Talkha kraftverk samme sted ble installert 1979-80 med 8 turbiner på 24 MW hver, i alt 192 MW effekt.
Operation Cornerstone

Operation Cornerstone var en serie på 12 atomprøvesprengninger utført ved Nevada Test Site i 1988 og 1989. Denne operasjonen var etterfølgeren til Operation Touchstone og forgjengeren til Operation Aqueduct.
Kajs fødselsdag

Kajs fødselsdag er en dansk dramakomedie fra 1990 med regi av Lone Scherfig, som også har skrevet manuskriptet sammen med Peter Bay.

Synopsis

Pølsemannen Kaj fra Skælskør, som står i egen pølsevogn, fyller 40 år, og vennene hans tar ham med på en overraskelsestur til Polen, hvor det finnes billig spiritus og kvinner som gjerne vil utvandre. Det går lystig for seg, men for Kaj blir det alvor, da han treffer den polsk kvinne Magdalena, som tror at han er den velhavende Toyotaforhandleren som hun har brevvekslet med.
Høllen

Høllen er et tidligere tingsted (bl.a. lensting i 1532) i Søgne kommune i Vest-Agder. Høllen har en sjarmerende, gammel trehusbebyggelse langs «Høllegada», en fin badestrand langs Høllesanden på vestsiden av Søgneelvas utløp og en godt beskyttet havn for mindre båter. Høllen er en del av Sangvig etter gammel matrikkel, gnr. 23.
Virksomheten i Høllen er knyttet til sjøen. Her er småbåthavn og gjestehavn for mindre fartøyer. Høllen Brygge har dagligvareforretning, drivstoffylling for biler og båter, toaletter, vaskerom og dusjanlegg.
Høllen hadde tidligere poståpneri med navnet «Høllen i Søgne». Det var båtbyggeri og –verksted i Høllen og her ble det også produsert små dieselmotorer for maritimt bruk fra 1930-tallet. 
Høllen er havn for Høllen båtruter, som driver rutetrafikk til Skarpøya, Borøya og Ny-Hellesund.
For å kunne betjene skip i Nordsjø- og kysttrafikk er det bygd et nytt, privateid kaianlegg ved industriområdet kalt Høllen vest.
Cleorina

Utseende

Nokså små (ca. 2 millimeter), tettbygde, blanke, mørke bladbiller med mer eller mindre etydelig metallglans. Pronotum er avrundet trapesformet, litt smalere enn dekkvingene, som er rundede og hvelvede med fine punktrader.

Levevis

Både larvene og de voksne (imago) er planteetere.

Utbredelse

Slekten er utbredt i Asia og Australia.
V.S.O.P.

V.S.O.P. er en samleplate med Casino Steel, utgitt i 2001.
Carlos Tévez

Barndom

Tévez hadde en tøff barndom. Han vokste opp i Fuerte Apache. Han ble utsatt for en ulykke når han var 10 måneder gammel der han fikk kokende vann over seg. Dette resulterte i tredjegradforbrenning på nakken og brystet. Mens han enda var veldig ung bestemte han seg for å beholde arrene slik de var. Boca Juniors ville hjelpe Tévez ved å tilby han kosmetisk kirurgi. Tévez nektet å ta operasjoner på arrene fordi de definerte han som den gutten han var da og den mannen han er i dag.

Argentina

Han slo gjennom hos klubben Boca Juniors i 2002. Tévez debuterte for Boca Juniors i oktober 2001, og spilte for laget til og med 2004. I desember samme år undertegnet han en femårskontrakt med Corinthians. Han ble senere solgt til West Ham, og debuterte for klubben 6. januar 2007.

West Ham

I sin første sesong i West Ham (2006/2007) ble han kåret til «Hammer of the year». Han reddet sannsynligvis klubben fra nedrykk med sine syv mål på de siste ti kampene. Han endte sin karriere der med totalt 26 seriekamper.

Manchester United

I juli i 2007 forhandlingene mellom Manchester United, West Ham og spillerens agent, Kia Jaroobichan om en overgang fra West Ham. Dette utviklet seg til en av tidenes største overgangssaker, siden Kia Jaroobichan påsto at han hadde de økonomiske rettighetene på Tevez. I tillegg nektet West Ham å gi fra seg spillerens lisens. Det endte til slutt med at Tevez fikk oppfylt sitt ønske om å spille for Manchester United. I august 2007 skrev han under en toårig låneavtale med United. Tevez gikk på lån til Manchester United sommeren 2007, for en periode til sommeren 2009. Tevez debuterte for Manchester United borte mot Portsmouth den 15. august 2007. Tevez scoret sitt første United-mål med en stupheading mot Chelsea i 2-0-seieren på Old Trafford den 23. september 2007. 
Mot slutten av 2008-2009 sesongen kommenterte Tevez sin situasjon hos United ved å uttale: «Ja, det er sant at jeg ser det som mer sannsynlig å forlate Manchester United. Jeg ser ikke hvorfor jeg skulle lyve om det. Supporterne støtter meg og jeg ser ingen grunn til å lyve for dem». Tevez ble i den perioden koblet bl.a til erkerivalen Liverpool og flere andre klubber som Chelsea, Real Madrid, Inter og Manchester City.

Manchester City

13. juli 2009 ble Tevez klar for Uniteds nabo Manchester City.  Tevez ble dermed den første spilleren som gikk fra en Manchesterklubb til en annen siden Terry Cooke i 1999.  Overgangsummen ble først hevdet å være 47 millioner pund.  Dette er senere blitt avvist av Manchester City. Tevez scorte 23 mål for City i sin første sesong for klubben, noe som ga han en fjerdeplass på toppscorerlisten i Premier League for sesongen 2009/2010.
Han ble kåret til Citys 'Etihad Player of the Year' award og 'Players Player of the Year' award for 2009/2010

Landslagsspill

Han storspilte for Argentinas landslag da de vant fotballturneringen under OL 2004 i Athen. Han scoret seks mål på seks kamper og ble turneringens toppscorer. Han spilte også for Argentina under VM i 2006 og 2010.
Pristocerinae

Utseende

Små til middelsstore (1–8 millimeter), avlange, blanke, rødbrune til svarte vepser. Kroppen er mer eller mindre fint og spredt hårete. Hodet er stort, ovalt til firkantet, med nokså små fasettøyne. Antennene er trådformede. Pronotum er ganske langt, trapes- til klokkeformet sett overnfra. Beina er forholdsvis korte, vingene vanligvis velutviklede hos hannene, men hunnene er vingeløse.

Levevis

Disse vepsene er parasitoider som snylter på billelarver som graver i jorda, borer i tre eller lever i  maurtuer.

Utbredelse

Gruppen er representert i alle verdensdeler.
Winter Poem

Winter Poem er et musikkalbum med Radka Toneff, utgitt i 1977. Dette er hennes debutalbum, og ble utgitt på Ole Paus' plateselskap Zarepta.
Jauza

Jauza (russisk: Яуза) er ei elv i Moskva oblast og byen Moskva i Russland. Den er ei venstre sideelv til elva Moskva. Elva er 48 kilometer lang og har et nedbørfelt på 452 km². Ved munningen er middelvannføringen på 9,4 m³/s. Den begynner i Losinyj Ostrov nasjonalpark nordøst for Moskva, renner gjennom byen Mytisjtsji. Den passerer Moskvas bygrense og munner ut i elva Moskva midt i byen, rundt 2 kilometer øst for Kreml. Over munningen av Jauza ligger Malyj Ustinskij-broen.
Kant Kino

Kant Kino er et norsk elektronica-band, innen sub-genrene EBM, TBM og industrial, med medlemmene Lars Henrik Madsen (vokal) og Kenneth Fredstie (keyboard/synthesizer). Bandet har foretatt flere utgivelser på det belgiske plateselskapet Alpha Matrix. Bandet har holdt konserter på ElektroStat-festivalen og Xelabration-festivalen.
Kant Kino har gjort en rekke remixer – bl.a. for de norske elektronika-gruppene Substaat, Schnodig og Essence Of Mind
Bank Indonesia

Historie

Indonesia var nederlandsk koloni fra begynnelsen av 1800-tallet, under navnet Nederlandsk India. I 1828 etablerte Nederland De Javasche Bank (DJB), som hadde enerett i kolonien, denne eneretten ble også lovfestet i 1922, da DJB Bank Act ble vedtatt.
Japan okkuperte Indonesia fra 1942 til 1945, og allerede i 1945 lagde Indonesia et utkast til ny grunnlov, med forslag til egen sentralbank under navnet Bank Indonesia. Nederland forsøkte imidlertid å gjenerobre Indonesia, med den konsekvensen at landet fikk to regjeringer, og to sentralbanker. Nederland etablerte Nederlandsche Indische Civil Administrative (NICA). Indonesias egen regjering etablerte Jajasan Poesat Bank Indonesia (Bank Indonesia Foundation) som sentralbank, mens NICA ga De Javasche Bank rollen som utsteder i de områdene de kontrollerte. Denne maktkampen ble løst ved Rundebordskonferansen i 1949, der De Javasche Bank ble besluttet å være sentralbank for Indoniesia.
Den 1. juli 1953 ble De Javasche Bank nasjonalisert, og omdøpt til Indonesias Bank.

Sentralbanksjef

Pr november 2014 er Agus Martowardojo sentralbanksjef. Han har vært sentralbanksjef siden mai 2013, og hans periode varer fram til 2018. Visesentralbanksjef er Mirza Adityaswara.
Fugitives (film)

Handling

Nattklubbsangerinnen Alice Carroll (Madge Bellamy) blir anklaget for mordet på klubbens eier, Al Barrow (Earle Foxe). Bevisene tyder på at hun er skyldig. Alice ble overhørt da hun truet med å drepe Barrow, etter at han kom med uønskede tilnærmelser, og hun befinner seg på kontoret hans da liket hans blir funnet. Statsadvokaten Dick Starr (Don Terry) sørger for at hun blir dømt og sendt i fengsel. Alice klarer å rømme fra fengsel, ved hjelp av vennen Jimmy (Arthur Stone). Hun får endelig bevist sin uskyld da hun redder Starr fra en gruppe kriminelle.

Produksjon

Beaudine fikk opprinnelig i oppdrag av Fox å regissere filmen Subway, med Bellamy i hovedrollen, før han i stedet fikk ansvar for regien av Exiles, også denne med Bellamy. Filmen er basert på romanen The Exiles, and Other Stories (1894), skrevet av Richard Harding Davis. Romanen hadde tidligere blitt filmatisert som The Exiles (1923), regissert av Edmund Mortimer og med John Gilbert som statsadvokat Henry Holcombe og Betty Bouton som Alice Carroll. Arbeidet med nyinnspillingen startet høsten 1928 og Beaudine valgte Rowland Brown, Vernon Smith og John Stone til å skrive manuset. Exiles ble også laget i en stumfilmversjon, der Malcolm Stuart Boylan skrev mellomtitlene. Filmen, som ble omdøpt til Fugitives, ble fullført 29. desember 1928.
Forrest Gump

Handling

Filmen handler om en mann med IQ på 75, der han forteller om sin reise gjennom livet, der han møter historiske personer, påvirker populærkulturen og opplever historiske begivenheter uten å være klar over hvor viktige de er på grunn av sin uvanlig lave intelligens.
Spheniscus

Etymologi

Det vitenskapelige navnet på både ordenen (Sphenisciformes), familien (Spheniscidae) og underfamilien (Spheniscinae) følger av slektsnavnet Spheniscus, som stammer fra det greske uttrykket sphēnos (σφηνος = kile eller kileformet). Man må gå ut fra, at det er den kileformede kroppen pingviner har som er opphavet.